Da Børne- og Ungdomsudvalget i Københavns Kommune 18. august 2019 skulle drøfte besparelser på deres halvårlige budgetseminar, blev mødet afholdt på restaurant Nimb Brasserie i Tivoli til en samlet pris på 28.105 kroner, skriver eb.dk.

LÆS OGSÅ: Efter dødsulykke - Firmaer får strakspåbud

Samlet set deltog 21 politikere og embedsmænd til mødet, men kun 14 blev for at spise aftensmad. Prisen for maden lød på 532 kroner per person, mens mødepakken havde en pris på 716 kroner per person. På kommunens hjemmeside fremgår det ellers, at "alle møder som udgangspunkt afholdes i udvalgets mødeværelse på rådhuset".

Børne- og Ungdomsforvaltningen havde ellers netop udstukket nye retningslinjer, som fastslog, at "interne møder, seminarer, temadage mv. skal så vidt muligt afholdes i kommunens lokaler, og forplejningen skal om muligt købes i kommunens kantiner. Der er også mulighed for at holde interne møder, seminarer, temadage mv. på lokationer, som kommunen har indgået indkøbsaftale med. Ved interne møder er udgangspunktet, at der ikke ydes forplejning".